CELEX: 32019D0471
Language: el
Date: 2019-03-20 00:00:00
Title: Εκτελεστική απόφαση (ΕΕ) 2019/471 της Επιτροπής, της 20ής Μαρτίου 2019, για την έγκριση του σχεδίου εκρίζωσης της αφρικανικής πανώλης των χοίρων στους άγριους χοίρους σε ορισμένες περιοχές της Ουγγαρίας [κοινοποιηθείσα υπό τον αριθμό C(2019) 2073] (Κείμενο που παρουσιάζει ενδιαφέρον για τον ΕΟΧ)

22.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 80/50
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/471 ΤΗΣ ΕΠΙΤΡΟΠΗΣ
         της 20ής Μαρτίου 2019
         για την έγκριση του σχεδίου εκρίζωσης της αφρικανικής πανώλης των χοίρων στους άγριους χοίρους σε ορισμένες περιοχές της Ουγγαρίας
         
            
               [κοινοποιηθείσα υπό τον αριθμό C(2019) 2073]
            
         
         (Το κείμενο στην ουγγρική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλης των χοίρων και την τροποποίηση της οδηγίας 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων (1), και ιδίως το άρθρο 16 παράγραφος 1 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Η οδηγία 2002/60/ΕΚ καθορίζει τα ελάχιστα ενωσιακά μέτρα που πρέπει να ληφθούν για την καταπολέμηση της αφρικανικής πανώλης των χοίρων, συμπεριλαμβανομένων των μέτρων που πρέπει να εφαρμόζονται σε περίπτωση που επιβεβαιωθεί κρούσμα αφρικανικής πανώλης των χοίρων σε άγριους χοίρους.
                  
               
                     (2)
                  
                  
                     Επιπλέον, η εκτελεστική απόφαση 2014/709/ΕΕ της Επιτροπής (2) θεσπίζει μέτρα ελέγχου της υγείας των ζώων όσον αφορά την αφρικανική πανώλη των χοίρων στα κράτη μέλη ή σε περιοχές τους όπως αυτές παρατίθενται στο παράρτημα της εν λόγω απόφασης (τα οικεία κράτη μέλη) και σε όλα τα κράτη μέλη όσον αφορά τις μετακινήσεις άγριων χοίρων και τις υποχρεώσεις ενημέρωσης. Το παράρτημα της εκτελεστικής απόφασης 2014/709/ΕΕ οριοθετεί και απαριθμεί ορισμένες περιοχές των οικείων κρατών μελών, κατανεμημένες ανάλογα με το επίπεδο του κινδύνου με βάση την επιδημιολογική κατάσταση όσον αφορά την εν λόγω νόσο, συμπεριλαμβανομένου καταλόγου των περιοχών υψηλού κινδύνου. Το εν λόγω παράρτημα έχει τροποποιηθεί αρκετές φορές, προκειμένου να ληφθούν υπόψη οι μεταβολές της επιδημιολογικής κατάστασης στην Ένωση όσον αφορά την αφρικανική πανώλη των χοίρων, οι οποίες πρέπει να αντανακλώνται στο εν λόγω παράρτημα.
                  
               
                     (3)
                  
                  
                     Το 2018 η Ουγγαρία ενημέρωσε την Επιτροπή για κρούσματα αφρικανικής πανώλης των χοίρων σε άγριους χοίρους και έλαβε τα μέτρα καταπολέμησης της νόσου που απαιτεί η οδηγία 2002/60/ΕΚ.
                  
               
                     (4)
                  
                  
                     Υπό το πρίσμα της τρέχουσας επιδημιολογικής κατάστασης και σύμφωνα με το άρθρο 16 της οδηγίας 2002/60/ΕΚ, η Ουγγαρία υπέβαλε στην Επιτροπή σχέδιο για την εκρίζωση της αφρικανικής πανώλης των χοίρων (το σχέδιο εκρίζωσης).
                  
               
                     (5)
                  
                  
                     Το παράρτημα της εκτελεστικής απόφασης 2014/709/ΕΕ τροποποιήθηκε τελευταία με την εκτελεστική απόφαση (ΕΕ) 2018/1856 της Επιτροπής (3) για να ληφθούν υπόψη, μεταξύ άλλων, τα κρούσματα αφρικανικής πανώλης των χοίρων σε άγριους χοίρους στην Ουγγαρία, και τα τμήματα I και ΙΙ του εν λόγω παραρτήματος περιλαμβάνουν πλέον τις μολυσμένες περιοχές στην Ουγγαρία.
                  
               
                     (6)
                  
                  
                     Η Επιτροπή εξέτασε το σχέδιο εκρίζωσης που υπέβαλε η Ουγγαρία και έκρινε ότι πληροί τις απαιτήσεις του άρθρου 16 της οδηγίας 2002/60/ΕΚ. Επομένως, θα πρέπει να εγκριθεί αναλόγως.
                  
               
                     (7)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται το σχέδιο που υποβλήθηκε από την Ουγγαρία στις 4 Οκτωβρίου 2018, σύμφωνα με το άρθρο 16 παράγραφος 1 της οδηγίας 2002/60/ΕΚ, για την εκρίζωση της αφρικανικής πανώλης των χοίρων στον πληθυσμό άγριων χοίρων στις περιοχές που αναφέρονται στο παράρτημα της εκτελεστικής απόφασης 2014/709/ΕΕ.
         
         
            Άρθρο 2
            Η Ουγγαρία θέτει σε ισχύ τις αναγκαίες νομοθετικές, κανονιστικές και διοικητικές διατάξεις για την εφαρμογή του σχεδίου εκρίζωσης εντός προθεσμίας 30 ημερών από την ημερομηνία έκδοσης της παρούσας απόφασης.
         
         
            Άρθρο 3
            Η παρούσα απόφαση απευθύνεται στην Ουγγαρία.
         
         
            Βρυξέλλες, 20 Μαρτίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 192 της 20.7.2002, σ. 27.
         
            (2)  Εκτελεστική απόφαση 2014/709/ΕΕ της Επιτροπής, της 9ης Οκτωβρίου 2014, σχετικά με τα μέτρα ελέγχου της υγείας των ζώων όσον αφορά την αφρικανική πανώλη των χοίρων σε ορισμένα κράτη μέλη και για την κατάργηση της εκτελεστικής απόφασης 2014/178/ΕΕ (ΕΕ L 295 της 11.10.2014, σ. 63).
         
            (3)  Εκτελεστική απόφαση (ΕΕ) 2018/1856 της Επιτροπής, της 27ης Νοεμβρίου 2018, για την τροποποίηση του παραρτήματος της εκτελεστικής απόφασης 2014/709/ΕΕ σχετικά με τα μέτρα ελέγχου της υγείας των ζώων όσον αφορά την αφρικανική πανώλη των χοίρων σε ορισμένα κράτη μέλη (ΕΕ L 302 της 28.11.2018, σ. 78).